གླིང་སྒྲུངནང་གསལ་བའི་འཛམ་གླིང་གེ་སར་རྒྱལ་པོ་འཁྲུངས་ས་ནི།སྡེ་དགེའི་ཆར་གཏོགས་པའི་སུམ་མདོ་སྐྱིད་ཉི་མ་ཀུན་མཁྱིལ་ཏེ།ད་ལྟ་གེ་སར་ལྷ་ཁང་ཆགས་སའི་ཉེ་འདབས་སུ་ཡོད་པའི་བྲག་རྡོ་ཆེན་པོ་དེ་ཡིན་པའི་ངོས་འཛིན་བྱེད་པ་མང་།དཔལ་བརྒྱ་རིན་པོ་ཆེས་གསུངས་པ་ལྟར་ན།སྦལ་གཟུགས་དང་འདྲ་བའི་བྲག་རྡོ་ཆེན་པོ་དེར་གེ་སར་རྒྱལ་པོ་འཁྲུངས་དུས་ཀྱི་ཡིན་ཟེར་བའི་བྱིས་པ་ལོ་གསུམ་གྱི་གཟུགས་དང་མཉམ་པའི་ཤུལ་དང་ཕྱག་རྗེས་ཞབས་རྗེས་ལ་སོགས་དངོས་སུ་མཇལ་རྒྱུ་ཡོད་པ་མ་ཟད།དེའི་མི་རྣམས་ཀྱིས་ཀྱང་མི་རབས་ནས་མི་རབས་བར་དེ་གེ་སར་རྒྱལ་པོ་འཁྲུངས་སའི་གནས་གྲགས་ཅན་ཞིག་ལ་བཀུར་ནས་གསོལ་བ་སྨོན་ལམ་འདེབས་པས་ན།ཕྱིས་སུ་རྒྱ་ཚ་ཞལ་དཀར་གྱི་རྗེས་རབས་ཡིན་ཟེར་བའི་སྡེ་དགེ་གླིང་ཚང་གིས་གེ་སར་རྒྱལ་པོའི་མཛད་པ་ཐམས་ཅད་མི་བརྗེད་པའི་ཆེད་དུ་བྲག་རྡོ་དེའི་ཉེ་འདབས་སུ་གེ་སར་ལྷ་ཁང་བཞེངས།དེ་ནི་གེ་སར་ལྷ་ཁང་ཐོག་མར་བྱུང་བའི་ལོ་རྒྱུས་རེད།གོ་ཐོས་ལྟར་ན་གེ་སར་ལྷ་ཁང་དང་སྡེ་དགེ་པར་ཁང་གཉིས་བཞེངས་པའི་ལོ་རྒྱུས་འདྲ་མཚུངས་ཡིན་སྐད།དཔལ་བརྒྱ་རིན་པོ་ཆེས་ངོ་སྤྲོད་གནང་དོན།གེ་སར་ལྷ་ཁང་གི་བཀོད་པ་གཙོ་བོའི་མཐོ་རྗེས།ཚར་ཚར་དགོན་པའི་སྤྲུལ་སྐུ་སྐུ་ཕྲེང་གོང་མ་སྐུ་ཞིང་ལ་ཕེབས།སྐུ་སྐྱེ་ངོས་འཛིན་ཞུ་ཆེད་དགོན་པས་དབུས་སུ་མི་མངགས་ནས།བཀའ་བརྒྱུད་པའི་གདན་ས་གཙོ་བོ་མཚུར་ཕུ་དགོན་པའི་རྒྱལ་བ་ཀརྨ་པར་ཐུགས་དམ་ཞུས།༡༩༥༥ལོའི་དབྱར་དུས་སུ།ཀརྨ་པ་སྐུ་ཕྲེང་བཅུ་དྲུག་པ་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མིར་བདམས་ནས།པེ་ཅིན་གྱི་ཚོགས་འདུ་གྲོལ་ནས་བོད་ལ་ཕྱིར་ཕེབས་པའི་ལམ་བར་སྡེ་དགེ་བརྒྱུད་ནས་ཕེབས་སྐབས།དཔལ་བརྒྱ་རིན་པོ་ཆེ་ཚར་ཚར་དགོན་པའི་སྤྲུལ་སྐུ་སྐུ་ཕྲེང་བདུན་པར་ངོས་འཛིན་གནང་ནས།ཆོས་མིང་ལ་ཀུན་མཁྱེན་བཀའ་བརྒྱུད་བསྟན་འཛིན་ཞེས་གསོལ།དཔལ་བརྒྱ་རིན་པོ་ཆེ་ཆུང་ངུའི་དུས་ནས་ཚར་ཚར་དགོན་པའི་སྤྲུལ་པའི་སྐུར་ངོས་འཛིན་ཞུས་རུང་བྱིས་པའི་དུས་ཡིན་སྟབས།དགོན་པར་དཔེ་ཆ་བློ་བཟུང་དང་བོད་ཡིག་འབྲི་ཀློག་རྩེད་མོ་རྩེ་ཞོར་རྒན་རབས་དང་སྒྲུང་པ་རྣམས་ཀྱི་མདུན་ནསགླིང་སྒྲུངཉན།ཡི་གེ་འབྲི་ཀློག་ཤེས་པའི་རྗེས།དུས་ཚོད་ཡོད་རེ་བཞིན་གླིང་སྒྲུངགཟིགས་རྒྱུར་དགའ་བ་ཆགས་པ་མ་ཟད།དེ་འབྲེལ་གྱི་རིག་ཤུལ་དང་རིག་དངོས་ལ་དོ་སྣང་བྱེད་མཁན་ཞིག་ཏུ་གྱུར་པ་རེད།དེས་ན་དཔལ་བརྒྱ་རིན་པོ་ཆེ་ནི་ཆུང་ངུའི་དུས་སུགླིང་སྒྲུངརིག་གནས་ཀྱི་བག་ཆགས་ཟབ་མོའི་འོག་འཚར་ལོངས་བྱུང་བ་རེད་ཅེས་བཤད་ཆོག